
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Aivars Smagars kā patērētāju interešu pārstāvis un Ingus Rūtiņš kā komersantu interešu pārstāvis izskatīja strīdu starp patērētāju un pārdevēju saistībā ar lietotas automašīnas neatbilstību līguma noteikumiem.

No lietas materiāliem izriet, ka 2025. gada 8. oktobrī patērētāja iegādājās no pārdevēja lietotu automašīnu Toyota RAV4 (2007. gada izlaiduma), par pirkuma cenu 5590,00 EUR. Sludinājumā un automašīnas informācijas lapā bija norādīts, ka transportlīdzeklim ir “jauna tehniskā apskate līdz 10.2026.”. Pieņemšanas–nodošanas aktā kā vienīgie konkrētie trūkumi norādīti “vecumam atbilstošs nolietojums” un “nedarbojas priekšējie papildlukturi”. Pārdevējs mutiski norādīja, ka automašīna ir veca, bet citādi darba kārtībā. Nākamajā dienā pēc pirkuma patērētāja devās uz autoservisu, kur tika konstatēta SRS kļūda, problēmas ar temperatūras un saules sensoriem, kā arī inžektoru sistēmas un eļļas noplūdes pazīmes. Turpmākajā lietošanā atklājās būtiski trūkumi – stūres sistēmas defekti, kruīzkontroles, Webasto un klimatkontroles nedarbošanās, stāvbremzes neefektivitāte, salona apgaismojuma nedarbošanās, bojāta drošības josta, papildu lukturu butaforija, bagāžnieka durvju deformācija un citi defekti. 2025. gada 27. oktobrī CSDD tehniskajā apskatē automašīnai tika konstatēti būtiski trūkumi, kas ietekmē satiksmes drošību – nesošās konstrukcijas korozija, stāvbremzes neefektivitāte un neatbilstošs dīzeļmotora atgāzu absorbcijas koeficients. Patērētāja vairākkārt vērsās pie pārdevēja ar rakstveida iesniegumiem, taču atbildi nesaņēma vai saņēma noraidošu atbildi bez pamatojuma. Patērētāja lūdz atcelt pirkuma līgumu un atmaksāt samaksāto pirkuma maksu.

Sabiedrība lietā ir sniegusi skaidrojumu, ka patērētāja pirms pirkuma veikusi izmēģinājuma braucienu, bijusi informēta par defektiem, parakstījusi pieņemšanas–nodošanas aktu, kurā norādīts, ka transportlīdzeklim ir dažādi defekti, un apņēmusies nākotnē neizvirzīt pretenzijas. Pārdevējs uzskata, ka visi defekti ir vecumam atbilstoši un patērētāja nav pierādījusi, ka tie pastāvējuši pirkuma brīdī. Pārdevējs noraida patērētājas prasību.

Komisija, izvērtējot lietā esošos apstākļus, secina, ka strīda būtība ir par to, vai iegādātā lietotā automašīna, ņemot vērā tās vecumu un nobraukumu, ir uzskatāma par līguma noteikumiem atbilstošu Patērētāju tiesību aizsardzības likuma (turpmāk – PTAL) izpratnē, vai arī pēc iegādes atklātie trūkumi pārsniedz normālu nolietojumu un jau iegādes brīdī bija tādi, kas ietekmē automašīnas pamatfunkciju izpildi vai satiksmes drošību.

Komisija skaidro, ka saskaņā ar PTAL 14. panta pirmo daļu prece atbilst līguma noteikumiem, ja tai piemīt īpašības un izpildījums, kādu patērētājs var pamatoti gaidīt, ņemot vērā preces raksturu un publiski sniegto informāciju, tostarp reklāmā. Sludinājumā norādītā “jauna tehniskā apskate līdz 10.2026.” ir būtiska informācija, kas ietekmē patērētāja lēmumu. Faktiski tehniskā apskate bija spēkā tikai līdz 30.10.2025., un jau 27.10.2025. CSDD konstatēja būtiskus trūkumus, kas liedz piedalīties ceļu satiksmē. Šāda neatbilstība ir uzskatāma par maldinošu komercpraksi un preces neatbilstību līguma noteikumiem PTAL 14. panta izpratnē.

Komisija arī konstatē, ka pieņemšanas–nodošanas aktā ietvertais punkts, kurā patērētājs “apņemas nākotnē neizvirzīt nekādas pretenzijas”, ir uzskatāms par netaisnīgu līguma noteikumu PTAL 6. panta vienpadsmitās daļas izpratnē un nav spēkā. Šāds noteikums nevar atbrīvot pārdevēju no atbildības par preces neatbilstību.

Komisija norāda, ka saskaņā ar PTAL 27. panta pirmo daļu, ja neatbilstība atklājas gada laikā pēc preces piegādes, pastāv prezumpcija, ka neatbilstība pastāvējusi jau piegādes brīdī, un pārdevējam ir pienākums pierādīt pretējo. Pārdevējs nav iesniedzis nekādus objektīvus pierādījumus, kas apstiprinātu, ka būtiskie defekti – nesošās konstrukcijas korozija, bremžu sistēmas neefektivitāte, motora emisiju neatbilstība, SRS sistēmas kļūdas un citi trūkumi – nebūtu pastāvējuši pirkuma brīdī. Turklāt vairāki defekti ir tādi, kas objektīvi nevar rasties īsā laikā pēc iegādes.

No minētā izriet, ka automašīnai konstatētie trūkumi ir būtiski, ietekmē satiksmes drošību un automašīnas pamatfunkciju izpildi, un neatbilstība pastāvējusi jau pirkuma brīdī. Patērētājai ir tiesības prasīt līguma atcelšanu un pilnu pirkuma maksas atmaksu saskaņā ar PTAL 28. panta otro un piekto daļu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 
nolemj:
apmierināt apmierināt patērētājas prasību. 

Atcelt pirkuma līgumu ar sabiedrību un atmaksāt patērētājai 5590,00 EUR par iegādāto automašīnu. 

Komisija norāda, ka prasījums par papildu izdevumu atlīdzināšanu neietilpst Komisijas kompetencē un ir risināms tiesā civilprocesuālā kārtībā.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.
Komisijas priekšsēdētājs	Edgars Puriņš
Šis dokuments ir parakstīts ar drošu elektronisko parakstu un satur laika zīmogu.

